CELEX: 32018R0756
Language: da
Date: 2018-05-23 00:00:00
Title: Kommissionens gennemførelsesforordning (EU) 2018/756 af 23. maj 2018 om at gøre importen af biodiesel med oprindelse i Argentina til genstand for registrering

24.5.2018   
            
            
               DA
            
            
               Den Europæiske Unions Tidende
            
            
               L 128/9
            
         KOMMISSIONENS GENNEMFØRELSESFORORDNING (EU) 2018/756
   af 23. maj 2018
   om at gøre importen af biodiesel med oprindelse i Argentina til genstand for registrering
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1037 af 8. juni 2016 om beskyttelse mod subsidieret indførsel fra lande, der ikke er medlemmer af Den Europæiske Union (1), særlig artikel 24, stk. 5,
   efter at have underrettet medlemsstaterne, og
   ud fra følgende betragtninger:
   
               (1)
            
            
               Den 31. januar 2018 offentliggjorde Europa-Kommissionen en meddelelse i Den Europæiske Unions Tidende (2) (»indledningsmeddelelsen«) om indledning af en antisubsidieprocedure vedrørende importen til Unionen af biodiesel med oprindelse i Argentina som følge af en klage, der blev indgivet den 18. december 2017 af European Biodiesel Board (»klageren«) på vegne af producenter, der tegner sig for mere end 25 % af den samlede EU-produktion af biodiesel.
            
         1.   DEN PÅGÆLDENDE VARE
   
   
               (2)
            
            
               Den vare, der er genstand for registrering (»den pågældende vare«), er fedtsyremonoalkylestere og/eller paraffinske gasolier fremstillet ved syntese og/eller hydrolyse, af ikkefossil oprindelse, både i ren form og i blandinger, i øjeblikket henhørende under KN-kode ex 1516 20 98 (Taric-kode 1516209821, 1516209829 og 1516209830), ex 1518 00 91 (Taric-kode 1518009121, 1518009129 og 1518009130), ex 1518 00 95 (Taric-kode 1518009510), ex 1518 00 99 (Taric-kode 1518009921, 1518009929 og 1518009930), ex 2710 19 43 (Taric-kode 2710194321, 2710194329 og 2710194330), ex 2710 19 46 (Taric-kode 2710194621, 2710194629 og 2710194630), ex 2710 19 47 (Taric-kode 2710194721, 2710194729 og 2710194730), 2710 20 11, 2710 20 15, 2710 20 17, ex 3824 99 92 (Taric-kode 3824999210, 3824999212 og 3824999220), 3826 00 10 og ex 3826 00 90 (Taric-kode 3826009011, 3826009019 og 3826009030) og med oprindelse i Argentina. KN- og Taric-koderne angives kun til orientering.
            
         2.   ANMODNINGEN
   
   
               (3)
            
            
               Klageren anmodede først Kommissionen om at registrere importen af den pågældende vare i klagen. Den 21. februar 2018 indgav klageren en anmodning om registrering, jf. artikel 24, stk. 5, i Europa-Parlamentets og Rådets forordning (EU) 2016/1037 (»grundforordningen«). Klageren indgav efterfølgende yderligere bemærkninger og opdaterede oplysninger, bl.a. i redegørelserne af henholdsvis den 16. marts og den 27. marts 2018. Klageren anmodede om, at importen af den pågældende vare gøres til genstand for registrering, således at der senere kan anvendes foranstaltninger mod denne import fra datoen for en sådan registrering, forudsat at alle betingelserne i grundforordningen er opfyldt.
            
         3.   BEGRUNDELSE FOR REGISTRERING
   
   
               (4)
            
            
               I henhold til grundforordningens artikel 24, stk. 5, kan Kommissionen pålægge toldmyndighederne at tage de nødvendige skridt til at registrere importen, således at der senere kan anvendes foranstaltninger mod denne import fra datoen for en sådan registrering, forudsat at alle betingelserne i grundforordningen er opfyldt. Importen kan gøres til genstand for registrering efter anmodning fra EU-erhvervsgrenen, hvis anmodningen herom indeholder tilstrækkelige beviser til at begrunde en sådan foranstaltning.
            
         
               (5)
            
            
               Ifølge klageren er registreringen berettiget, eftersom der foreligger tilstrækkelige beviser for, at der er en reel og betydelig risiko for, at EU-erhvervsgrenen for biodiesel lider alvorlig skade som følge af en omfattende import af subsidieret biodiesel inden for et kort tidsrum, navnlig fra 2018 (dvs. efter undersøgelsesperioden, »perioden efter UP«). Klageren hævder endvidere, at der foreligger tilstrækkelige beviser for, at der foregår subsidieret import af biodiesel fra Argentina, at en sådan subsidieret import har ført til kritiske omstændigheder, og at skaden er begyndt at indtræde som følge af den subsidierede import.
            
         
               (6)
            
            
               Kommissionen analyserede også anmodningen i lyset af grundforordningens artikel 16, stk. 4, hvori betingelserne for opkrævning af told på registreret import er fastsat. Ved analysen tog Kommissionen desuden hensyn til de bemærkninger, der var blevet fremsat af Camara Argentina de Biocombustibiles (»CARBIO«) den 21. marts 2018 og af den argentinske stat den 3. april 2018, hvori det bl.a. fremføres, at klagerens anmodning om registrering ikke opfylder betingelserne i grundforordningens artikel 16, stk. 4, og artikel 24, stk. 5.
            
         
               (7)
            
            
               Som forklaret i betragtning 8-16 tog Kommissionen hensyn til alle de bemærkninger, der var blevet indgivet, og undersøgte, om der foreligger tilstrækkelige beviser for, at der for den pågældende vare er kritiske omstændigheder, under hvilke skade, der vanskeligt kan afhjælpes, vil kunne forårsages af en omfattende import — inden for et forholdsvis kort tidsrum — af en vare, hvortil der ydes udligningsberettigede subsidier, samt om det kan anses for påkrævet at pålægge denne import en udligningstold med tilbagevirkende kraft for at hindre, at der på ny vil blive forvoldt en sådan skade.
            
         3.1.   Kritiske omstændigheder, under hvilke skade, der vanskeligt kan afhjælpes, er forårsaget af en omfattende import af en subsidieret vare inden for et forholdsvis kort tidsrum
   
   
               (8)
            
            
               For så vidt angår subsidiering, har Kommissionen tilstrækkelige beviser, der tyder på, at importen af den pågældende vare fra Argentina subsidieres. De påståede subsidier består bl.a. i:
               
                           i)
                        
                        
                           statslig levering af varer eller tjenesteydelser mod utilstrækkeligt vederlag, som f.eks. levering af sojabønner
                        
                     
                           ii)
                        
                        
                           statslige indkøb af varer for mere end et tilstrækkeligt vederlag og/eller indkomst- eller prisstøtte, såsom mandatet fra regeringen om indkøb af biodiesel (forsyningsaftale om biodiesel)
                        
                     
                           iii)
                        
                        
                           direkte overførsel af midler, som f.eks. ydelse af lån og eksportfinansiering på særligt gunstige vilkår, herunder præferencelån gennem den argentinske nationalbank (Banco de la Nación Argentina), og
                        
                     
                           iv)
                        
                        
                           indtægter, som staten giver afkald på, eller som ikke opkræves, f.eks. fremskyndede afskrivninger for biodieselproducenter i henhold til lov af 2006 om biobrændstoffer, fritagelse og udsættelse af den formodede minimumsindkomstskat for biodieselproducenter i henhold til lov af 2006 om biobrændstoffer og adskillige skattefritagelser på provinsniveau.
                        
                     
         
               (9)
            
            
               Beviserne for subsidiering blev gjort tilgængelige i den åbne udgave af klagen og yderligere analyseret i notatet om tilstrækkeligheden af beviserne.
            
         
               (10)
            
            
               Det hævdes, at de foranstaltninger, der er beskrevet i betragtning 8, udgør subsidier, idet de omfatter et finansielt bidrag fra den argentinske stat eller andre regionale myndigheder (herunder offentlige organer), hvorved de eksporterende producenter af den pågældende vare opnår en fordel. Det hævdes, at foranstaltningerne er begrænset til visse virksomheder eller erhvervsgrene eller grupper af virksomheder og derfor er specifikke og udligningsberettigede.
            
         
               (11)
            
            
               Derfor tyder de foreliggende beviser på, at eksporten af den pågældende vare er begunstiget ved udligningsberettigede subsidier.
            
         
               (12)
            
            
               Kommissionen har endvidere på grundlag af de seneste oplysninger, som klageren har angivet i sin anmodning om registrering (3), tilstrækkelige beviser for, at de eksporterende producenters subsidieringspraksis er begyndt at forvolde EU-erhvervsgrenen væsentlig skade (og ikke kun en trussel om væsentlig skade).
            
         
               (13)
            
            
               Anmodningen om registrering sammen med de oplysninger, der blev indgivet efterfølgende, udgør tilstrækkelige beviser for de kritiske omstændigheder, hvorunder skade, der vanskeligt vil kunne afhjælpes, begyndte at indtræde hen imod slutningen af undersøgelsesperioden (»UP«) (1. januar 2017 – 31. december 2017) og i første kvartal i perioden efter UP (januar 2018 — marts 2018).
            
         
               (14)
            
            
               Denne skade forårsages rent faktisk af en omfattende import, inden for et forholdsvis kort tidsrum, af en vare, hvortil der ydes udligningsberettigede subsidier. Dokumentationen viser en massiv stigning i importen af den pågældende vare både i absolutte tal og målt i markedsandel i perioden mellem august 2017 og første kvartal i perioden efter UP. Specifikt fremgår det af den foreliggende dokumentation, at importen af den pågældende vare fra Argentina steg fra 0 ton i august 2017 til 410 600 ton (4) i første kvartal i perioden efter UP, med en tilsvarende kraftig stigning i markedsandelen fra 0 % til 10 % (5). Yderligere fremlagt dokumentation viser, at Argentina i perioden mellem september 2017 og februar 2018 eksporterede 837 000 ton af den pågældende vare, hvilket lader slutte, at der kan forventes en yderligere betydelig import i perioden efter februar 2018 (6).
            
         
               (15)
            
            
               Det fremgår endvidere af dokumentationen, at den massive stigning i importen af den pågældende vare fra Argentina begynder at få betydelige negative konsekvenser for EU-erhvervsgrenens situation, herunder lave priser. I perioden mellem den 1. september 2017 og den 31. marts 2018 faldt priserne på FAME-biodiesel (fedtsyremethylestere) med 12,3 % (7).
            
         
               (16)
            
            
               Det fremgår også af de beviser, der fremlægges af klageren i anmodningen om registrering, at den forværrede markedssituation resulterer i en planlagt nedgang i produktionen og/eller omstilling til delvis aktivitet i mindst tre virksomheder i Unionen. Dette vil føre til en betydelig nedgang i EU-produktionen og -salget og vil indvirke negativt på beskæftigelsen i EU-erhvervsgrenen.
            
         
               (17)
            
            
               Endelig har Kommissionen undersøgt, om det er vanskeligt at afhjælpe den væsentlige skade, der begyndte at indtræde efter undersøgelsesperioden. Det bemærkes i den forbindelse, at den pågældende vare er yderst følsom over for prisændringer, hvilket den lave import af den pågældende vare efter indførelsen af antidumpingtold i 2013 (8) og den efterfølgende stigning i importen efter nedsættelsen af antidumpingtolden i september 2017 (9) vidner om. Der er risiko for, at stadig flere EU-producenter vil lide under faldende salgs- og produktionstal, hvis importen fra Argentina opretholdes på det nuværende forhøjede niveau til angiveligt subsidierede priser, således som det fremgår af de hidtil fremlagte beviser. Det er klart, at denne risiko vil indvirke negativt på beskæftigelsen og EU-producenternes samlede resultater. De reducerede indtægter og det permanente tab af markedsandel udgør således en væsentlig skade, der vanskeligt kan afhjælpes.
            
         3.2.   Hindring af fornyet skade
   
   
               (18)
            
            
               I lyset af oplysningerne i betragtning 14 og 15 samt overvejelserne i betragtning 17 fandt Kommissionen det nødvendigt at forberede den mulige indførelse af foranstaltninger med tilbagevirkende kraft ved at indføre registrering med henblik på at hindre fornyelse af denne skade. Markedsforholdene efter UP synes at bekræfte, at situationen for den indenlandske erhvervsgren forværredes som følge af den væsentlige stigning i den subsidierede import allerede i første kvartal af 2018. Hvis Kommissionen ved afslutningen af den nuværende undersøgelse konkluderer, at den indenlandske erhvervsgren lider væsentlig skade, vil det således kunne anses for hensigtsmæssigt at opkræve udligningstold på registreret import for at hindre fornyelse af denne skade.
            
         4.   SAGSFORLØB
   
   
               (19)
            
            
               Alle interesserede parter opfordres til at tilkendegive deres synspunkter skriftligt og fremlægge dokumentation herfor. Kommissionen kan desuden høre interesserede parter, hvis de anmoder skriftligt herom og kan godtgøre, at der foreligger særlige grunde til, at de bør høres.
            
         5.   REGISTRERING
   
   
               (20)
            
            
               I henhold til grundforordningens artikel 24, stk. 5, bør importen af den pågældende vare gøres til genstand for registrering for at sikre, at hvis undersøgelsen skulle føre til indførelse af udligningstold, kan denne told, hvis de nødvendige betingelser er opfyldt, opkræves med tilbagevirkende kraft på den registrerede import i overensstemmelse med gældende retlige bestemmelser.
            
         
               (21)
            
            
               Enhver fremtidig forpligtelse udspringer af resultaterne af undersøgelsen.
            
         
               (22)
            
            
               På dette tidspunkt i undersøgelsen er det endnu ikke muligt nøjagtigt at estimere, hvor meget der er ydet i subsidier. Påstanden i klagen, hvori der anmodes om indledning af en antisubsidieundersøgelse, henviste til den endelige antidumpingtold på mellem 71,45-72,28 %, som USA indførte over for subsidieret import af biodiesel fra Argentina den 9. november 2017. Baseret på de oplysninger, der er modtaget fra EU-producenter i forbindelse med undersøgelsen, er den foreløbige skadestærskel på 29,5 %. Med de oplysninger, der er tilgængelige på nuværende tidspunkt, er beløbet for den mulige fremtidige betalingsforpligtelse fastsat til skadestærsklen, dvs. 29,5 % i værditold på cif-importværdien af den pågældende vare.
            
         6.   BEHANDLING AF PERSONOPLYSNINGER
   
   
               (23)
            
            
               Personoplysninger, som indsamles i forbindelse med denne registrering, vil blive behandlet i overensstemmelse med Europa-Parlamentets og Rådets forordning (EF) nr. 45/2001 (10) —
            
         VEDTAGET DENNE FORORDNING:
   Artikel 1
   1.   I medfør af artikel 24, stk. 5, i forordning (EU) 2016/1037 pålægges det hermed toldmyndighederne at tage de nødvendige skridt til registrering af importen til Unionen af fedtsyremonoalkylestere og/eller paraffinske gasolier fremstillet ved syntese og/eller hydrolyse, af ikkefossil oprindelse, både i ren form og i blandinger, i øjeblikket henhørende under KN-kode ex 1516 20 98 (Taric-kode 1516209821, 1516209829 og 1516209830), ex 1518 00 91 (Taric-kode 1518009121, 1518009129 og 1518009130), ex 1518 00 95 (Taric-kode 1518009510), ex 1518 00 99 (Taric-kode 1518009921, 1518009929 og 1518009930), ex 2710 19 43 (Taric-kode 2710194321, 2710194329 og 2710194330), ex 2710 19 46 (Taric-kode 2710194621, 2710194629 og 2710194630), ex 2710 19 47 (Taric-kode 2710194721, 2710194729 og 2710194730), ex 2710 20 11, ex 2710 20 15, ex 2710 20 17, ex 3824 99 92 (Taric-kode 3824999210, 3824999212 og 3824999220), ex 3826 00 10 og ex 3826 00 90 (Taric-kode 3826009011, 3826009019 og 3826009030) og med oprindelse i Argentina.
   2.   Registreringen ophører ni måneder efter datoen for denne forordnings ikrafttræden.
   3.   Alle interesserede parter opfordres til skriftligt at give deres synspunkter til kende, fremlægge beviser eller anmode om at blive hørt senest 21 dage efter offentliggørelsen af denne forordning.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 23. maj 2018.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 176 af 30.6.2016, s. 55.
   
      (2)  EUT C 34 af 31.1.2018, s. 37.
   
      (3)  Alle de stikprøveudtagne EU-producenter er medlemmer af European Biodiesel Board, der har indgivet klagen.
   
      (4)  
   
      Kilde: Surveillance 2-databasen.
   
      (5)  EU-forbruget er baseret på oplysninger i klagen.
   
      (6)  
   
      Kilde: Databasen over argentinske eksportstatistikker (https://comex.indec.gov.ar/search/exports/2018/M/38260000/C).
   
      (7)  
   Kilde: https://www.neste.com/en/corporate-info/investors/market-data/biodiesel-prices-sme-fame.
   
      (8)  Rådets gennemførelsesforordning (EU) nr. 1194/2013 af 19. november 2013 om indførelse af en endelig antidumpingtold og endelig opkrævning af den midlertidige told på importen af biodiesel med oprindelse i Argentina og Indonesien (EUT L 315 af 26.11.2013, s. 2).
   
      (9)  Kommissionens gennemførelsesforordning (EU) 2017/1578 af 18. september 2017 om ændring af gennemførelsesforordning (EU) nr. 1194/2013 om indførelse af en endelig antidumpingtold og endelig opkrævning af den midlertidige told på importen af biodiesel med oprindelse i Argentina og Indonesien (EUT L 239 af 19.9.2017, s. 9).
   
      (10)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).